Ce document est une copie du manuscrit trouvé sur internet à l'adresse :
http://memory.loc.gov/musdi/219/

© Copyright (c) - Eric Forgeot 
- anamnese@laposte.net  
- http://www.anamnese.fr.st

Le "copyright" signifie seulement qu'il n'est pas permis d'utiliser mon travail de transcription pour imprimer des partitions ou des livres destinés à la commercialisation. La restriction est uniquement pour ce cas.
Ce travail ne me rapporte rien financièrement.

Si vous redistribuez ce document, merci de conserver cet en-tête.

Je ne sais pas si j’aurai l’occasion de copier intégralement le manuscrit original, en attendant je commence à copier le début, puis les parties qui traitent plus spécialement des partitions qui sont retranscrites dans le fichier abc joint, arbeau.abc

-----------------------------------------------------

DIALOGUE DE LA DANCE ET MANIERE DE DANCER
Par Thoinot arbeau, demeurant à Lengres

M
Capriol.
onsieur Arbeau, ie vous viens saluer, vous ne me cognoisser plus, il y à six ou sept ans que ie partiz de ce lieu, de Lengres pour aller a Paris, & de la à Orleans : ie suis vostre disciple à qui vous aprinstes le compot.

Arbeau.
Certes de premier front ie vous ay mescogneu, parce-que vous estes deuenu grand depuis ce temps là : & croy que vous auez aussy a grandy vostre esprit par vertuz, & sciences : Que vous semble de l'estude des loix i'y ay estudié aultreffois.

Capriol.
Ie treuue que c’est vn art fort beau & necessaire a la chose publique, mais ie me repens qu’estant à Orleans i’ay negligé d’apprendre la ciuilité, de laquelle plusieurs escoliers se munissent, pour accompaigner leur scauoir, car estant de retour, ie me suis treuuvé ez compaignies, ou je suis demeuré tout court sans langue & sans piedz, estimé quasi une buche de bois.

Arbeau.
Vostre reconfort a esté que les vieux docteurs vous ont excusé faisans ce pendant compte du scauoir que vous auez acquois.

Capriol.
Il est ainssy, mais i’eusse bien acquis la dexterité de dançer, aux heures que lon intermect l’estude graue, ehose que me rendroit voulontiers veu d’vn chacun.

Arbeau.
Ce vous sera chose facile à acquerir en lisant les liures françois pour vous aguiser le baq, & aprenant l’esctrime, la dance, & le ieu de paulme, pour auoir familiarité auev les hommes, & les dames.

Capriol.
I’ay prins plaisir en l’escrime & ieu de paulme, ce qui me rend bien voulu et familier des ieusnes hommes : Mais i’ay deffault de la dance pour complaire aux damoiselles, desquelles il me semble que depend toute la reputation d’vn ieusne homme à marier.

Arbeau.
Vous le prenez fort bien, car naturellement, le masle & la femelle se recherchent : & n’y a chose qui plus incite l’homme à estre courtois, honneste & faire acte genereux que l’amour : & si vous voulez vous marier, vous debuez croire qu’vne maistresse se gaigne par la la disposition & grace qui se voit en vne dance, car quant à l’escrime & au ieu de paulme, les dames ny veuillent as**ter de craincte d’vne espée rompue, ou d’vn coup d’estoeus, qui les pourroit endommager : vous fouuient il pas des vers virgilians parlans de Turnus, & de la belle Lauinia fille du Roy Latinus sa maistresse.
Illum turbat amor, figitque in virgine vuleus :
Ardet in arma magis.&c.
Il y a bien plus, car les dances sont practiquées pour cognoistre si les amoureux sont sains & dispos de leurs membres, à la fin desquelles il leur est permis de baiser leurs maistresses, affin que respectiuement ilz puissent sentir & odorer l’un l’aultre, silz ont l’alaine souefue, & silz sentent une senteur malodorat, que l’on nomme l’espaule de mouton de façon que de cêt endroict oultre plusieurs commoditez qui reüsissent de la dance, elle se treuue necessaire pour bien ordonner vne societé.

Capriol.
I’ay bien consideré quelquesfois ce que venez de dire, & que non sans cause, ez republiques on auoit admis les ieux & les dances, mais ce que m’en a degousté, c’est que plusieurs ont viruperé les dances, voires mesmes treuué deshonneste de les regarder comme estant acte muliebre, indigne de la grauité de l’home, i’ay leu que Ciceron fit reproche a Gabinius consulaire qu’il auoit dancé. Tiberius chassa de Romme les danceurs. Domitian osta du nombre des senateurs, aulcuns qui auoient dancé. Alphonse roy d’arragon blasmoit les gaulois parce qu’il les voioit delecter aux dances. Le S. prophete Moyse se courrouça voyant dancer les enfans d’Israel.

Arbeau.
Pour un qui les â blasmées, vne infinité d’aultres les ont louées & estimées. Le S. prophete royal dauid dança au deuant de l’arche de Dieu : Et pour le regard du S. prophete Moyse, il ne se courrouça pas de veoir dancer, mais il estoit marry que ce fust a-lentour d’vn veau d’or, qui estoit vne ydololatrie : Quand a Ciceron il auoit des varices & iambes enflées, & blasmoit ce qu’il n’eust sceu faire, disant qu’il ne voioit guieres dancer ceulx qui estoient á ieun. Appius claudius ayant triumphé, les appreuua. Les indes saluent le soleil en dançant. Et ceulx qui ont voyagé ez terres neufves rapportent que les sauuages dancent quant ilz aperçoiuent le soleil se monstrer sur l’orizon. Socrates apprint a dancer de Aspasia. Les saliens tresnobles prebstres de Mars dançoient en leurs sacrifices. Les choribantes en frigie. Les lacedemoniens & ceux de Crete n’alloient a l’assault contre leurs ennemis sinon en dançant. Vulcan grava sur vne targue vne dance comme chose tresbelle a veoir. Museus & Orpheus, voulurent que leurs hymnes qu’ilz auoient composées en l’honneur des dieux fussent chantées auec dances. Bacchus conquesta les indes, par trois sortes de dances. En l’eglise primitiue la coustume continuée iusques en nostre temps, a esté de cjanter les hymnes de nostre eglise en dançant & ballant, & y est encor en plusieurs lieux obseruée. Pollux & Castor, aprindrent les Cariens à dancer. Neoptolemus filz d’Achiles enseigna vne dance appellée la pirrichie [pritrichie ?] a ceulx de crete pour s’en aider à la guerre. Epaminundas en vsoit fort dextrement, au choq d’vne bataille, affin que tous ensemble machassent contre l’ennemy. Xenophon rapporte que lon fit dances & mascarades pour recepuoir les capitaines de Cirus. Les Roys & princes, commandent dances & mascarades, pour festoier, recepuoir, & faire iecueuil ioyeux, aux seigneurs estrangiers. Nous practiquonstelles resiouissances aux iours de la celebration des nopces, & ez solemnités des festes de nostre Eglise, encor que les reformez abhorrent telles choses mais ilz meriteroient d’y estre traictez de quelque gigot de bouc mis en paste sans lard.

Capriol.
Vous me mectez en volunté d’y apprendre & me faictes repentir que ie n’y ay appliqué quelques heures gaillardes, car on peult prendre plaisir honneste sans se maculer de luxure & mauuaises affections. Il me souuient que les poëte mect les danceurs entre les bien heureux, disant en son sixieme de Æneide, 
Pars pedibus plaudunt choreas & carmina dicunt.

Arbeau.
Vous pouuiez encor alleguer, que nostre seigneur (en Sainct Mathieu vnziesme & Sainct Luc 7) reprochoit aux Pharisiens, rebours & mal affectionnez, Nous auons chanté & [sau]tté, & vous n’auez pas dancé. Ie vous diray, il vous fault faire comme fit Demetrius, lequel ayant blasmé les dances, aprés qu’il eut veu dãcer vne mascarade en laquelle õ representoit l’adultere de Mars & Venus, confessa qu’il n’y auoit si belle chose au monde. Vous pouuez en peu de temps recouurer ceste perte cõsideré mesmement que vous estes musicien, & que la dance est dependant de la musique & modulation d’icelle, qui est vn des sept arts liberaux.

Capriol.
Ie vous prie donq monsieur Arbeau, m’en apprendre quelque chose car ie scay bien que vous estes musicien & qu’aueze en vostre ieunesse receu la reputation d’stre bon danceur, & fort dextre a mil gaillardises.
Arbeau.
Dance vient de dancer, que lon dit en latin Saltare : dancer c’est à dire saulter, saulteloter, caroler, baler, treper, trepiner, mouuoir & remuer les piedz, mains, & corps de certaines cadances, mesures, & mouuementz, consistans en saultz, pliement de corps, diuarications, claudications, ingeniculations, eleuation, iactations de piedz, permutations & aultres contenances desquelles Atheneus, Celius, Scaliger, & aultres font mention : aulcunefois on y adiouxte les masques pour monstrer les gestes d’vn traicté, ou vous pourrez veoir ce qu’il en dit plus au long : Iulius pollux en faict semblablement vn chappitre bien ample.

/…/
101.gif
Capriol.
Donnez moy en premier lieu l’air d’vn tourdion, puis vous me donnerez l’air de la gaillarde.

Arbeau.
L’air du tourdion & l’air d’vne gaillarde sont de mesmes, & ny a difference sinon que le tourdion se dance bas & par terre d’vne mesure legiere & concitee : Et la gaillarde se fance hault d’vne mesure plus lente & pesante : Tandiz vous faictes bien de demander l’air d’vn tourdion : Car quand les airs sont cogneuz par le danceur, & qu’il les chante en son cœur auec le ioueur d’instrument, il ne peult faillir à les bien dancer : Vous prendrez donc l’air qui s’ensuyt pour tous les aultres tourdions, dont il en y a des di[ner]sitez innumerables.

[partition du tourdion]

Capriol.
Ie comprends bien cest air : Mais ie ny apperçois point les cadances dont m’auez parlé.

Arbeau.
Ie vous ay distingué par bastons & lignes perpendiculaires les limites des cadances, lesquelles vous pouuez de vous mesmes reduire ainsi.

[partition du tourdion simplifié]

Capriol.
Je le comprends bien mieulx que ie ne faisois, ne me reste qu’à sçauoir quels mouuements ie mettray en œuure.

Arbeau.
Faictes pied en l’air gaulche durant la premiere minime blanche, pour le premier pas.
Puis pied en l’air gaulche sur la troisiesme minime blanche pour le troisiesme pas.

/…/ [explication de la danses : 0102.gif]

[0106.gif]
Capriol.
Il est temps que me dõniez la tablature des pas de la gaillarde.

Arbeau.
Il est de tant de gaillarde par escript, que ie ne sçay laquelle choisir pour commencer & y prendre pied : Du commancement que i’apprins à dancer à Poictiers, nostre maistre en sonnoit vne qu’il appelloit La traditore my fa morire, de laquelle l’air estoit tenu des plus beaulx entre toutes les aultres gaillardes : Ie la vous veulx icy notter en musique.

[partition de la gaillarde appellee La traditore my fa morire]

Ie tiens ceste air merueilleusement aggreable : A Orleans quãt nous donnions des aulbades, nous auions tousiours sur noz Lutz & Guiternes la gaillarde appellee la Romanesque : Mais ie la treuuois trop frequentee & triuiale : I’en apprins vne sur le Luth que ie voyois volontiers dancer par mes compaignõs, par ce que ie la sçauois iouer & chanter, & aussi qu'il me sembloit que les pas y estoient bien marquez, par ceulx qui la dançoient : Elle se nomme Anthoinette : La voicy en musique.

[partition de la gaillarde appellee Anthoinette]

Arbeau.
Vrayement l’air de ceste gaillarde Anthoinette est gaillard : Et puis que l’auez en main, nous le prendrons pour en faire le premier pied & fondement de la tabulature des pas & mouuements de la gaillarde.

Capriol.
Puis que tous les airs des gaillardes se rapportent, ce me sera tout vn si vous prenez pied sur la gaillarde Anthoinette, ou sur telle aultre que bon vous semblera.

Arbeau.
Ie commenceray par vostre gaillarde ma tabulature : Puis ie vous en donneray d’aultres, pesle mesle, selon qu’elles me viendront en memoire.

Tabulature des cinq pas de la gaillarde, de laquelle les mouuements sont comme au tourdiõ, fors qu’ils sont faicts plus hault & plus virilement, & en lieu du pied en l’air, le dãceur fera des coups de pied ou greues.

[tablature de la gaillarde Anthoinette]

Capriol.
Pourquoy auez vous commandé vne posture droicte sans petit sault sur la deuxieme minime blanche pour le deuxieme pas ?

Arbeau.
Il faut conjecturer que les danceurs l’ont treuué ainsi de meilleur grace pour apporter quelque variation delectable, & d’auuantage aulcuns en lieu de mettre pour ladite posture les deux femelles à terre, ilz se soustiennent sur le talon du pied deuant, & tiennent le genoil dudit pied roide & non plié, disant qu’il à meilleurs grace.

[tablature de la gaillarde Baison nous belle]

[0133.gif]

Capriol.
La courante comment la fault-il dancer, est-elle bien differente de la volte ?

La covrante.

Arbeau.
Elle differe beaucoup de la volte, & se dance par vne mesure binaire legiere, consistant de deux simple & vn double du cousté gaulche, & aultant du cousté droict, en marchant tousiours en auant ou de cousté, & quelquesfois en retrogradant selon qu’il plait au danceur : Et notterez qu’il fault saulter les pas de la Courante, ce qui ne se faict pas en la Pauane, ny en la Basse-dance : Pour faire donc vn simple à gaulche en la Courante, vous qui estes en contenance decente, saulterez sur le 

[0136.gif]

Capriol.
Quelle dance est l’Allemande ?

L’allemande.
Arbeau.
L’allemande est une dance plaine de mediocre grauité, familiere aux Allemãds, & croy qu’elle soit de noz plus anciennes, car nous sommes descendus des Allemands : Vous la pourrez dancer en compagnie : Car ayant vne damoiselle en main, plusieurs aultres se pourront planter derrier vous, chacun tenant la sienne, & dancerez tous ensemble, en marchant en auant, & quand on veult en retrograndant, par mesure binaire, trois pas & vne greue, ou pied en l’air sans fault, & en quelques endroits par vn pas & une greue, ou pied en l’air : Et quand vous aurez marché iusques au bout de la salle, pourrez dancer en tornant, sans lascher vostre damoiselle : Les aultres danceurs qui vous suyuront en feront de mesme quand ils seront audit bout de la salle : Et quant les ioueurs d’instruments cesseront ceste premiere partie, chacun s’arrestera & deuisera auec sa damoiselle, & recommencerez comme au parauant pour la secunde partie : Et quand viendra à la troisieme partie, vous la dancerez par la mesme mesure binaire plus legiere & conci[s]ee, & par les mesmes pas, en y adioustant des petits saults cõme à la Courante ; Ce que vous entendrez facilement par la tabulature, laquelle se seroit quasi point necessaire, attendu qu’il ny a guieres de diuersitez de mouuements, toutesfois afin que vous voyez le tout plus clairement, ie n’espargneray la peine de la vous donner par escript.

[partition de l’Allemande]

Les minimes blanches qui sont icy a v[u]yde, tiennent lieu de souspirs & pauses, ou de petits saults, comme dit a esté en la Courante : En dançant l’Allemande, les ieunes hommes quelquesfois derobent les damoiselles, les ostant de la main de ceulx qui les meynent, & celuy qui est spolié se trauaille d’en rauoir vne aultre ? Mais ie n’appreuue pont ceste façon de faire, parce qu’elle peult engendrer des querelles & mescontentements.
Ie me suis prins garde qu’ez bonnes compagnies, on commence ordinairement les dances par branles. Dictes moy cõment il les fault dancer ?

Branles Double.

Arbeau.
Puis que vous sçauez bien dancer la pauane & la basse dance, il vous sera facile de dancer les branles à la mesme mesure binaire, & entendrez que les branles se dancent de co[u]sté,  nõ pas en marchant en auant : En premier lieu, quand au branle appellé branle double, vous y marcherez vn double du cousté gaulche puis vn double du cousté droit, vous sçauez bien qu’vn double consiste de trois pas, & vn pied ioinct : Pour faire lesquels de cousté vous qui [s]erez en contenance decnte (aprez la reuerence salutatoire) tenant ferme é posé le pied droit, getterez a cousté le pied gaulche, qui sera vn pied largy pour la premier mesure : Puis pour la secunde mesure (tenant ferme & posé le pied gaulche) approcherez le pied droit du gaulche, qui sera vn pied lagy, quasi ioinct : pour la troisieme 

/.../

0159.gif

Plusieurs branles preignent denomination des pays esquelz on les praticque ordinairement : Les Poicteuins dancent leurs branles de Poictou : Les Escossois les branles d’Escosse : Les Bretons, les branles qu’ils appellent le Triory, ou passe-pied.

Capriol.
I’attens que m’en donniez les tabulatures.

Branle de Poictov

Arbeau.
Aulcuns ignorans, ont corrompu les mouuements du branle de Poictou, lesquels ie n’entends [suyure], & vous en donneray la tabulature, a la mode que ie les ay aultresfois dancé auec les Bachelettes de Poictiers : Ce branle se danse par mesure ternaire, en allant tousiours a mains gaulche, sans diuertir a la droicte : Ie ne vous en donneray que le commencement d’vn air parce que les reste dudit air, & tous les aultres branles, dont il y en a grand nombre, ont mesmes mouuements.

[tablature du branle de Poictou]

Capriol.
Ne faict-on point d’auantage de decoupements en ce branle de Poictou : Iay ouy dire que les Poicteuines le decoupent, & en font vn bruit gracieux de leurs sabots.

Arbeau.
A la verité, elles le trepignent d’auantage sur les deuxieme & troisieme mesures ternaires, qui contiennent six minimes blãche, sur chacune desquelles elles font six pieds en l’air, a rechange, ainsi que voyez cy dessoubz.

[continuation]

Branle d’Escosse.

Les branles d’Escosse estoient en vogue y a enuiron vingt ans : Les iou

Gavotes

Gauottes, cest vn recueil & ramazun de plusieurs branles doubles que les ioueurs ont choisy entre aultres, & en ont composé vne suytte que vous pourrez sçauoir deulx & de voz compagnons, a laquelle suytte ils ont donné ce nom de Gauottes, lesquelles se dancent par mesure binaire, auvec petits saults, en façon de hault barrois, & se consistent de double a droit & de double a gaulche comme les branles communs : Mais les danceurs decoupent lesdits doubles tant a droit qu’à gaulche, par passage a plaisir tirez des gaillardes : Quand lesdits danceurs ont quelque peu dancé, l’vn d’iceulx (avec sa Damoiselle) s’escarte a part, & fait quelques passages au meillieu de la dance au con[s]pect de tous les aultres, puis il vient baiser toutes les aultres Damoiselles, & sa Damoiselle tous les ieusnes hommes, & puis se remettent en renc, ce fait, le secont danceur en fait aultant, & consequemment tous les aultres : Aulcuns donnent ceste prerogatiue de baiser, seullement a celuy qui est le chef de la feste, & a celle qu’il mene : Et en fin la dicte Damoiselle ayant vn chapelet ou bouquet, le presente a celuy des danceurs qui doibt payer les ioueurs, & estre le chef de la feste a la prochaine assemblee, lequel y usera de mesme prerogatiue, & ainsi font pour tour : Ie vous donneray l’air du premier branle, & aulcuns decouppements que changerez a plaisir.

[tablature de l’air de la Gauotte]

Voicy le reste de l’air du premier branle de la suytte des Gauottes, que sonnent noz ioueurs de Lengres : Vous y adapterez les decouppements cy dessus, ou tels aultes qu’il vous plaira choisir & inuenter, ou imitter aprés les bons & gaillards danceurs : Si ceste espece de dance fust venue du temps de mes premieres iambes, ie neusse pas failly d’en faire des memoires.

[suite de la tablature de l’air de la Gauotte]

0190.gif 

/.../

ã õ